钦定古今图书集成/方舆汇编/职方典/第1185卷 > 《乞罢南归过黄冈次旧游韵四章》〈录三首〉
## 钦定古今图书集成/方舆汇编/职方典/第1185卷 > 《乞罢南归过黄冈次旧游韵四章》〈录三首〉

林大辂

双眸紫气横，西郊寒飙广。伊怀西方人，眷兹沧洲赏，
景旷融道情，岂牵簪缨想，仰高盼山椒，东流大江朗
渚鸣群鸥飞，烟舒独鹤上，喟予谢浮荣，敢言惬疏放，
荒荒古木疏，绵绵元云长，虚无只蓬瀛，长公得真象，
从之不可追，试招渔人傍。

又

杲日照北林，丹崖俯幽壑。澄流碧于蓝，凝风吹云漠。
远渚既萦纡，层峰亦连络。樵路莽荆蓁，村树栖乌雀。
缅彼达士怀，形骸非有托。抚化薄浮名，招摇千古乐。
我今巳明农，重游宛如昨。神旷物徒萦，岁寒江犹廓。
纵谈天壤间，岂复知龙蠖。巾舄偕樵渔，聊谢世人度。

又

昔者苏长公，淹留黄泥坂。羁旅本无营，箪瓢同岁晚。
武昌鱼虽薄，犹胜惠州饭。赤壁对暮龄，扁舟亦缱绻。
才高爱者稀，匏落还混沌。两赋达《元门》，万事奚寒暖。
二客者谁何，时亦乐嘉遁。张翰烟云姿，陈琳天趣远方舟夹双流，淡日辉霜幰。往事眷深衷，兹游亦嬿婉。
北风吹归舆，麦斜林卧稳。岂无他年怀，江湖终偃蹇。